**פרק י'- חטא נדב ואביהוא**

עייני בפסוקים הבאים, הלקוחים מסיום פרק ט ופתיחת פרק י:

"וַיָּבֹא מֹשֶׁה וְאַהֲרֹן אֶל אֹהֶל מוֹעֵד, וַיֵּצְאוּ, וַיְבָרֲכוּ אֶת הָעָם, וַיֵּרָא כְבוֹד ה' אֶל כָּל הָעָם:

וַתֵּצֵא אֵשׁ מִלִּפְנֵי ה', וַתֹּאכַל עַל הַמִּזְבֵּחַ אֶת הָעֹלָה וְאֶת הַחֲלָבִים, וַיַּרְא כָּל הָעָם, וַיָּרֹנּוּ, וַיִּפְּלוּ עַל פְּנֵיהֶם:

וַיִּקְחוּ בְנֵי אַהֲרֹן נָדָב וַאֲבִיהוּא אִישׁ מַחְתָּתוֹ וַיִּתְּנוּ בָהֵן אֵשׁ וַיָּשִׂימוּ עָלֶיהָ קְטֹרֶת וַיַּקְרִבוּ לִפְנֵי ה' אֵשׁ זָרָה אֲשֶׁר לֹא צִוָּה אֹתָם:

וַתֵּצֵא אֵשׁ מִלִּפְנֵי ה' וַתֹּאכַל אוֹתָם וַיָּמֻתוּ לִפְנֵי ה': (ויקרא פרק ט, כג- כד, פרק י, א-ב)

1. הקיפי בעיגול מילים שחוזרות על עצמם בארבעת פסוקים אילו.
2. מה את לומדת מכך על מעשה נדב ואביהוא? מה היה חטאם לפי הבנתך?
3. קראי את הפסוק שלפנייך וחשבי- האם הוא משנה משהו בהבנת חטאם?

**ויקרא פרק טז פסוק א:** וידבר ה' אל משה אחרי מות שני בני אהרן בקרבתם לפני ה' וימתו:

**עבודה בקבוצות:**

כל קבוצה מקבלת מקור אחד המסביר את חטא נדב ואביהו מנקודת מבט אחרת, אח"כ מתחלקים לקבוצות עם נציגה מכל קבוצה וכל אחת מלמדת את השאר את הפירוש שלמדה.

**א. מדרש- ספרא י"ז**

כיון שראו בני אהרון שקרבו כל הקרבנות ונעשו כל המעשים ולא ירדה שכינה לישראל, אמר לו נדב לאביהוא: וכי יש לך אדם שמבשל תבשיל בלא אש? מיד נטלו אש זרה והכניסו לבית קודש הקודשים שנאמר: "ויקחו שני בני אהרון..."

ויקחו שני בני אהרון: אף הם בשמחתם כיוון שראו אש חדשה, עמדו להוסיף אהבה על אהבתם "ויקחו איש מחתתו וכו'".

1) מהן שתי הדעות המובאות במדרש לגבי חטאם של בני אהרון?

2) מה ההבדל ומה המשותף לשתי הדעות?

**ב. רש"י**

עיינו בפירושו של רש"י לפסוק ב' וענו על השאלות הבאות:

1. מהו חטאם של בני אהרון לפי שתי הדעות השונות המופיעות בפירושו של רש"י?
2. על אילו מילים בפסוק שם ר' אליעזר את הדגש?
3. מניין מסיק ר' ישמעאל את מסקנתו?

**ג. הרשב"ם**

עיינו בפרוש הרשב"ם על פסוקים א-ב, וענו על השאלות הבאות:

1. על פי פירושו- מדוע בני אהרון רצו להקטיר קטורת, ומדוע מעשה זה לא היה רצוי באותו יום?
2. כיצד הוא מסביר את חזרת הפסוקים על אותן מילים?
3. עפ"י הרשב"ם, מהו סדר הזמנים של ההתרחשויות מסוף פרק ט פסוק כג ועד פרק י פסוק ב?

**ד. האמרי נועם**

עיינו בפירושו של ה"אמרי נעם" [ר' יעקב דילשקאש]

"אשר לא ציוה": סרס המקרא ודרשהו: אשר ציוה אותם- לא תקריבו, ומשמע "אשר לא ציוה" לשון אזהרה, וכן נאמר [דברים יז, ג]: "וילך ויעבד אלהים אחרים... או לכל צבא השמים אשר לא ציויתי"- אשר ציויתי: לא תעבדו. והעולם שאינם יודעים סרוס המקרא הזה מקשים: והלוא כמובן לא ציוה להם שלא להקריב אש זרה, וכיוון שלא הוזהרו, למה נענשו? ולא הבינו המקשים סרוס הפסוק.

1. כתבו את הפסוק בשני אופניו- האחד כפי שהוא כתוב והשני כפי שמפרשו ר' יעקב.
2. הסבירו את המושג "סרס המקרא ודרשהו"
3. מהו חטאם של בני אהרון לפי ר' יעקב?

**ה. הרש"ר הירש**

... וכן אולי לא היו המקריבים אסורים בהקרבה באותו יום, דיו העדר ציווי (="אשר לא ציוה אותם") על ההקרבה להפכה לאיסור גמור. אין דבר, אין פרט בכל פרשת הקורבנות, שרשאי המקריב לטפל בו

על פי טעמו הסובייקטיבי: אפילו קורבנות נדבה, חובה עליהן להיות נשמרות ונעשות בכל הגדרים והסדרים החלים עליהן. קרבת הא-להים שהאדם רוצה להגיע עדיה בהקריבו קורבן, תושג רק על ידי ההקשבה לקול א-להים, על ידי עשיית רצונו וקבלת עול מלכותו.

* מה כל כך חמור במעשה של נדב ואביהוא?

**ו. ר' נפתלי ויזל**

עיינו בדברים הנפלאים של ר' נפתלי ויזל, בבאור דבריו על התורה:

"נדב ואביהוא גדולי עולם היו וחלילה להם לעבור בזדון את פי ה', אבל מרוב שמחה נתערבבה דעתם ליכנס לפנים ולהקטיר כל אחד קטורת סמים דקה, ולא נצטוו מפי משה שיעשו כן , אלא מדעתם עשו, וזהו : אשר לא ציווה אותם.. היה ראוי לקדושי עליון כנדב ואביהוא להיות צנועים כאמור "הצנע לכת עם אלוקיך", ולירוא מגשת אל הקודש, אם לא נקראו לבוא שם, ולבלתי הביא מתן אש מדעת עצמם.. לא שעברו חלילה על לאו מפרוש בתורה.. רק עברו על גבול המוסר והצניעות , ובעבור גדולתם נחשב להם עוון ומתו".

1. על פי ר' נפתלי ויזל, מה גרם לנדב ואביהוא להקטיר את הקטורת?
2. "רק עברו על גבול המוסר והצניעות" – הסבירו משפט זה (במה היה חטאם) .

**ז. הרב יהושע ויצמן 'רוח הנעורים הסוער'**

...נדב ואביהוא גדולים היו והשגתם הרוחנית גדולה היתה, אלא שלא ידעו לבטא גדולתם והשגתם במסגרת חוקי התורה ומצוותיה, ועל כן לא יכולה היתה להתקיים בעולם.   
אור גדול המופיע בעולם - יש להלבישו ולכסותו כדי שנוכל לקבל ממנו. לבוש זה הוא המסגרת, החוקים, הסדר הקבוע שלתוכם מושפע האור ודרכם הוא בונה בנין קיים ויציב בעולם.  
אור גדול ללא כיסוי ולבוש מתאים הרי הוא מסנוור ומעוור. אם רצוננו להביט בשמש עלינו להלביש על עיננו מסוה ומכסה. גם אור רוחני והשגה גדולה עלולים לסנוור ולגרום לבלבול אם לא תמצא הדרך להלבישו בדרכי חיים ובחוקי חיים.  
בני אהרן ניסו לעלות אל הקודש כפי שהם, מתוך הבנתם ועם גדלותם, אך לא לפי הסדר הקבוע בתורה מפי הגבורה. לא ידעו הם להלביש את שאיפותיהם הגדולות, בתוך המציאות בה חיים על כל חובותיה, זכויותיה, חוקיה ומצוותיה.

* מה היה חטאם של נדב ואביהו ע"פ הרב ויצמן?

**ח. נדב ואביהוא גאוותנים או גיבורים? הרב יהושע אנגלמן**

משה עצמו אומר לאהרן מיד: *"הוא אשר דיבר ה' לאמור בקרובי אקדש ועל פני כל העם אכבד"(פרק י', ג),* ומפרש רש"י שם (לפי מדרש רבה פרשה, ב'):  *אמר לו משה לאהרן: "אהרן אחי, יודע הייתי שיתקדש הבית במיודעיו של מקום, והייתי סבור או בי או בך: עכשיו רואה אני שהם גדולים ממני או ממך".*

נדב ואביהוא, לפי זה, אכן גדולים ממשה ואהרן- הרי לא יוכל אהרן להתנחם ע"י דברי שקר- ולכן דווקא בהם, בקרבתם והקרבתם- ה' מתקדש ומתכבד. הם הכירו בגדולת עצמם, ולא יכלו לראות נשיאת נשים והולדת ילדים כמטרה, הם ידעו שיש להם בשורה גבוהה משל תורתם והנהגתם של משה ואהרן, והיה קשה להם לחכות למות רבותיהם בשביל להנהיג   הנהגה נעלה יותר, קרובה יותר לה'. לא סתם כותב עליהם "בית יעקב" שבמעשה שלהם הם *"כיפרו על חטאי ישראל עד סוף כל הדורות"* בהיותם כעין צינור מחבר את כל העם למקור חייהם, לאלוקות.

אלוקים בונה חומה לפנים מחומה וסייג לפנים מסייג דתי סביב המשכן וקודש הקודשים בכדי שלא יתקרבו יותר מדי. יודע הוא כמה מסוכנת הקירבה אליו, אבל יושב הוא לפני ולפנים ומחכה: הייתכן? הייתכן שאין לאף אחד בעם הזה תשוקה כל-כך בוערת וכיסופים כה עזים לאלוקים, שחרף כל שלטי האזהרה והסכנה הכרוכה בדבר ירצה קירבת ה' מעל ומעבר לכל דבר? האין אני שווה את זה? שקירבתי תהיה שווה יותר מהחיים עצמם?

לנדב ואביהוא זה ברור. הרי המושג "גיבור" משמעותו היא מי שמוכן להיכנס לסכנה, מי שאיננו מעריך את החיים כערך עליון, שיודע שיש יקר מהחיים עצמם. עבור אחד כזה החיים הבנאליים, אף אם הם חיי שמירת מצוות האל, אינם מספקים, וסכנה ומוות אינם קשים כמו ריחוק מה'. נדב ואביהוא מכבדים ומקדשים את ה' דווקא בכיסופיהם למה שמעבר למגבלות הציווי האלוקי.

* איך מסביר הרב אנגלמן את המעשה של נדב ואביהוא?
* מה הסכנה העולה מגישתו לעבודת ה'?